《送赵达明太社知江州》
宋代·喻良能

天上佳公子，人间少吏师。
文华绅笏服，名字冕旒知。
剸决监州日，舂容栗社时。
未成持从橐，聊复把州麾。
京邑期蒙福，湓城望宠绥。
朱轓临境土，竹马走童儿。
去兽同均辈，蠲逋继浚之。
政成遄入觐，献纳日论思。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。